Азербайджанийн ССР йиллира 1920 шеран  28 апрелехь  Азербайджанийн Демократин Республика йожарца. 1922 шеран 12 мартера 1936 шеран 5 декабрь кхаччалц дара Чоьхьара Кавказан федерацин дакъа, ткъа 1936 шеран 5 декабрехь йукъайахара ССРС Союзан республикин бакъонашца. Лаьтта меттиг — Чоьхьара Кавказан къилба-малхбален декъехь. Къилбаседехь доза дара РСФСРца (ДегӀастанан АССР) къилбаседа-малхбузехьа Гуьржийн ССРца, къилба-малхбузехьа Эрмалойн ССРца а, Туркойчоьнца а, къилбехьа Иранца. Малхбалехьа Каспий хӀордаца, республикин майда 86,6 эзар км², Каспий хӀордан гӀайренашца. Бахархой 5042 эз. ст. (1969 шеран 1 январан маххадорца). Коьрта шахьар — Бакох гӀала. 1921 шарахь дуьйна, Москохан бертаца, Эрмалойчоьнах дӀа а къастийна Азербайджанийн ССРна дӀайелира Нахичеванан Автономин Советийн Социалистийн Республика. Къовсамечех цхьаъ йолу регион, Ламанан Карабах, Эрмалойчохь а, Азербайджанехь а советан Ӏедал хӀотторца, РКП(б) ЦК Кавбюрон сацамца 1921 шеран 4 июлехь дӀайелира Эрмалойчоьнна, амма 5 июлера керлачу сацамца иза йитира Азербайджанна йукъахь шуьйра областан автономин а луш. Республика йекъалора 60 кӀоштанна, йара 57 гӀала (1913 шарахь йара 13 гӀала), 119 гӀалин тайпана посёлкаш.